Kommentar

Er dette ekte spillegalskap?

Av Hanne Skartveit

Har Anders Behring Breivik gått så langt inn i dataspillenes verden at han til slutt trodde det var dette som var livet?

Oppdatert 26. april 2012

Dette er en kommentar. Kommentaren gir uttrykk for skribentens holdning

Artikkelen er over åtte år gammel

Breivik øvde på å sikte og skyte gjennom dataspillet Modern Warfare. Det er et interaktivt dataspill om krig. Deltagerne velger seg våpen som finnes i den virkelige verden, og de går inn i virtuelle krigssituasjoner slik krig faktisk kan foregå.

Breivik valgte det samme geværsiktet i det interaktive spillet, som han senere brukte da han skjøt og drepte ungdommer på Utøya. Selv sier han at han kjøpte det beste geværsiktet til skyteaksjonen, og deretter brukte Modern Warfare til å øve seg.

Spørsmålet er om det var omvendt; om han spilte først, og deretter bestemte seg for å gå inn i den virkelige verden og utføre det han lekte med i spillverden.

Når begynte det?

Et stridsspørsmål mellom Breivik og aktoratet, er på hvilket tidspunkt han begynte sitt arbeid med Knights Templar. Og ikke minst; når han bestemte seg for å gjennomføre de voldelige aksjonene.

Breivik mener det hele begynte i 2002, med møtet i London, der han fikk i oppdrag å skrive kompendiet for Knights Templar. Han mener at alt han har gjort i årene etter dette, har handlet om kampen mot et islamisert Europa. Han forklarer at planen i de påfølgende årene var å tjene penger for å finansiere kampen mot islam i Europa.

Hjem til mor

I 2006 bestemte han seg for at det ikke var finansiering som var hans oppgave. Nå skulle han skrive kompendiet han hadde fått i oppdrag, og deretter skulle han planlegge, og gjennomføre en voldelig aksjon. Men først skulle han bevilge seg et sabbatsår, der han skulle spille World of Warcraft. Det skulle være hans martyrgave til seg selv.

Derfor måtte han flytte hjem til moren sin, slik at han kunne ha råd til å bruke flere år på denne kampen. I følge Breivik var altså alle planene på plass i 2006.

Justicar

Det tror ikke aktoratet noe på. Aktoratet viser til hvordan han i 2006 var en ganske mislykket forretningsmann. Det siste selskapet hans hadde gått konkurs. Da han flyttet hjem til moren sin, ble han slukt opp av dataspillene - til morens og omgivelsenes fortvilelse.

Aktorene viser til at han først begynte å skrive på kompendiet en gang i 2007, altså etter at han hadde spilt dataspill nesten døgnet rundt i nærmere ett år. Han var ferdig med kompendiet i 2009. Justicar er en viktig tittel i Knights Templar-ordenen i Breiviks manifest. Dette er også en tittel i World of Warcraft. Selv benekter Breivik en hver sammenheng mellom spillet og hans ordbruk i kompendiet.

Syke ideer

Aktoratet mener at det var først i 2009 at han begynte å ta konkrete skritt i forhold til en voldelig aksjon: Han anskaffet flere kredittkort, han opprettet et selskap som kunne importere råstoff til bomber, og han kjøpte etter hvert inn diverse våpen. Det var i denne perioden han trente på ulike militære aksjoner på Modern Warfare.

Bildet aktoratet bygger opp, er at ikke noe i hans fortelling om Knights Templar er sant. At ikke noe av det Breivik forteller om sin påståtte kamp i årene fra 2002 til 2006 er sant. Og at planene om bomber og drap først vokste frem etter at han var ferdig med å skrive sitt kompendium.

Med andre ord; at Breivik etter mislykkede forretninger, flyttet hjem til mor, og begynte å spille dataspill. At han i denne perioden fikk noen syke ideer. At han skrev et manifest om en organisasjon som ikke finnes. Og at han til slutt planla og gjennomførte han 22. juli i fjor terroraksjonene som kostet 77 menneskeliv.

Ekkokammer

Vi har snakket mye om islamkritiske og høyreradikale nettsider etter 22. juli. Noen bruker uttrykket ekkokammer om den ekstreme verden som finnes der ute.

Spørsmålet er om vi har konsentrert oss om feil ekkokammer, når vi har diskutert Breivik. Om krigerske dataspill har trukket en gal mann inn i en verden der han ikke lenger har klart å skille mellom spill og virkelighet.

Dette vil være viktige momenter når retten skal avgjøre om Breivik kan anses som strafferettslig tilregnelig. Eller om han er så syk at han ikke kan straffes.

Arikkelen har fått et svarinlegg fra Simon Eriksen Valvik, som kan leses her.

Publisert: 19.04.12 kl. 14:21 Oppdatert: 26.04.12 kl. 09:50